הטבח בבארי

הטבח בקיבוץ בארי הוא טבח שביצע ארגון הטרור חמאס בבוקר 7 באוקטובר 2023, שמחת תורה ה'תשפ"ד, בקיבוץ בארי הסמוך לגדר הגבול במרכז רצועת עזה, כחלק ממתקפת הפתע על ישראל. בטבח נרצחו לפחות 85 מחברי הקיבוץ, וחטפו לשטח רצועת עזה לפחות 26 מחברי הקיבוץ, ועוד ארבעה נעדרים. בתגובה לטבח בקיבוץ זה ובשאר ישובי העוטף נפתחה מלחמת חרבות ברזל.

רקע 
קיבוץ בארי הוקם בשנת 1946 כחלק מתוכנית 11 הנקודות, שמטרתה הייתה הכללת אזור הנגב בתוך גבולותיה העתידיים של המדינה היהודית העתידית.
שוכן כ-4 קילומטר מזרחית לרצועת עזה.

טרם אוקטובר 2023 מנה הקיבוץ כ-1,200 תושבים, והיה הגדול ביותר במועצה האזורית אשכול. מספר תושבים אחרי 7 באוקטובר היה 1,085.

הטבח 

ב-7 באוקטובר, עם תחילת מתקפת הפתע, נכנסו לקיבוץ בארי יותר ממאה מחבלי חמאס חמושים היטב, לאחר פריצתם את המכשולים הישראליים בגבול מול רצועת עזה. תוך זמן קצר, ארגון טרור פלסטיני נוסף, החזית הדמוקרטית לשחרור פלסטין, הודיע כי גם אנשיו (המאורגנים בזרוע צבאית שכינוייה "גדודי ההתנגדות הלאומית") נלחמים בכוחות צה"ל בבארי.

המחבלים הרגו את רוב כיתת הכוננות של הקיבוץ, ובהמשך הרגו גם כוח ראשון, של לוחמי גדוד 13 ושוטרי משטרת ישראל, שהגיע ללחום נגדם. לאחר שכבשו את הקיבוץ במלואו, עברו מחבלי חמאס מבית לבית, בניסיון לפרוץ אליהם וללכוד את האנשים שבתוכם. הם ירו על מבנים והציתו אותם כדי לאלץ את תושביהם לצאת מהבית ואז ירו בהם למוות, וכך רצחו לפחות 85 מתושבי המקום. אל המחבלים התלוו צוות צילום ועיתונאי, אשר תיעדו את המעשים והיללו אותם כ"ניצחון פלסטיני". ברשתות החברתיות פורסמו סרטוני תיעוד מתוך הקיבוץ המראים תושבים מובלים יחפים בידי מחבלי חמאס, לאורך רחוב בקיבוץ.

מעשי ביזה 
מצלמות האבטחה של הקיבוץ תיעדו אזרחים פלסטינים, בהם ילדים, נכים וזקנים, פושטים על הקיבוץ לאורך בוקרו של 7 באוקטובר, ובוזזים מכל הבא ליד, כמו אופניים, טלוויזיות וחפצים אחרים, ואף ניסו לבזוז טרקטור של הקיבוץ.

הקרב והחילוץ 
הכוח הראשון שהגיע לקיבוץ היה צוות כוננות מיחידת שלדג שנחת במסוק בשעה 8:37 והחל להילחם. אחד מחברי הצוות נהרג ואחר נפצע בקרב. אנשי הצוות נלחמו שעות עד שהגיע הכוח הראשון של סיירת מטכ"ל. לאחר השעה 14:30 הגיעו לקיבוץ כוחות גם מיחידות נוספות (שייטת 13, יהל"ם, גדוד 890, יחידת הלוט"ר, יחידה 504, ימ"מ, כוח משירות בתי הסוהר סיירת חרוב ועוד) בפיקודו של תא"ל ברק חירם, ובלחימה קשה, שנמשכה עד 9 באוקטובר בצהריים, טיהרו את הקיבוץ ממחבלים, בהם כאלה שהתבצרו בכמה מתחמים, חלקם עם אזרחים לכודים, ששוחררו כ-18 שעות לאחר תחילת העימות. בקרב נהרגו 108 מחבלים. רק בערבו של 9 באוקטובר הסתיימה מלאכת פינוי הגופות, ודובר זק"א מסר כי הוצאו מהקיבוץ 108 גופות של תושבי הקיבוץ.

סרן (מיל') אלחנן מאיר קלמנזון הגיע באופן עצמאי מעתניאל לבארי, ויחד עם אחיו ואחיינו חילץ במשך 15 שעות מעל 100 מתושבי הקיבוץ. לקראת סוף החילוץ נהרג מאש מחבלים. גם סא"ל אלי גינסברג, שהיה מפקד יחידת הלוט"ר, נהרג בקרב זה. במקביל בעודו מטפל בפצוע שנפצע קשה נהרג לוחם שייטת 13 רס"ל אופק רוסו.

נוסף על הטבח, כמה מתושבי הקיבוץ נחטפו על ידי מחבלי חמאס לשטח רצועת עזה.

על פי עדויות כוחות זק"א, רוב מעשי הרצח נעשו בירי ושריפת אנשים חיים. ניכר שהרבה מגופות ההרוגים הושחתו, כולל תיאורים קשים של עריפת ראשים, שיסוף גרונות, ושריפת גופות.

אחד מניצולי הטבח סיפר כי הקיבוץ "נחרב לחלוטין".

קישורים חיצוניים 

 
 
 
 
 
 Ruth Margalit, The Devastation of Be’eri, The New Yorker, October 19, 2023

הערות שוליים 

בארי
רצח קטינים בישראל על רקע לאומני
בארי
חמאס: פיגועים
ישראל: מיתות מצולמות
ירי המוני בישראל
מתקפת הפתע על ישראל (2023)